ຫຼາຍຮ້ອຍຄົນ ຖືກຊ່ອຍຊີວິດ ອອກຈາກ ເຮືອຂ້າມຟາກ ຂອງກຣີສ 
ພວກຄົນໂດຍສານແລະລູກເຮືອ ຫຼາຍກວ່າ 300 ໃນຈຳນວນທັງໝົດ 478 ຄົນນັ້ນ ໄດ້ຖືກຊ່ອຍຊີວິດໄວ້ໄດ້ ຈາກເຮືອຂ້າມຟາກ ທີ່ຖືກໄຟໄໝ້ ຂອງກຣີສ.
ກຳປັ່ນບັນທຸກສິນຄ້າລຳນຶ່ງທີ່ບັນທຸພວກຄົນໂດຍສານປະມານ 50 ຄົນ ທີ່ຖືກຊ່ອຍຊີວິດອອກມາຈາກເຮືອຂ້າມຟາກຂອງ Greece ລຳທີ່ຖືກໄຟໄໝ້ຢູ່ໃນທະເລ Adriatic ໄດ້ໄປຮອດ ທ່າກຳປັ່ນ Bari ຂອງອີຕາລີໃນວັນຈັນມື້ນີ້ ພວກຄົນໂດຍສານ ທີ່ຖືກຊ່ອຍຊີວິດໄວ້ຈຸນີ້ ເປັນພວກເຄາະຮ້າຍຈຸທຳອິດ ທີ່ໄດ້ ເດີນທາງມາຮອດຝັ່ງ ພວກຊ່ອຍກູ້ໄພຍັງສືບຕໍ່ເຮັດວຽກ ເພື່ອຊ່ອຍຊີວິດພວກຄົນໂດຍ ສານ ຈຳນວນຫຼາຍສິບຄົນ ທີ່ຍັງຕົກຄ້າງຢູ່ໃນເຮືອ ທີ່ໄຟຍັງໄໝ້ ຢູ່ນອກຝັ່ງເກາະ Corfu ນັ້ນ ກອງທັບເຮືອອີຕາລີ ກ່າວວ່າ ຫຼາຍກວ່າ 300 ໃນຈຳນວນພວກຄົນໂດຍສານແລະລູກເຮືອທັງໝົດ 478 ຄົນນັ້ນ ໄດ້ຖືກຊ່ອຍຊີວິດໄວ້ໄດ້ແລ້ວມາຮອດປັດຈຸບັນ ຄວັນໄຟກຸ້ມ ທີ່ໜາແໜ້ນຍັງສືບຕໍ່ປົກຄຸມເຮືອຂ້າມຟາກລຳນີ້ຢູ່ ເຖິງແມ່ນໄຟໄດ້ຖືກຄວບຄຸມໄວ້ໄດ້ ແລ້ວກໍຕາມ ເຮືອຂ້າມຟາກ Norman Atlantic ທີ່ຕິດທຸງອີຕາລີ ກຳລັງບັນທຸກລົດແລະຄົນໂດຍສານ ຂ້າມທະເລ Adriatic ຈາກທ່າເຮືອ Patras ຂອງ Greece ໄປຍັງທ່າເຮືອ Ancona ຂອງອີຕາລີ ເວລາເກີດໄຟໄໝ້ຂຶ້ນ ຢູ່ຊັ້ນລຸ່ມຂອງເຮືອບ່ອນຈອດລົດ ໃນເຊົ້າວັນອາທິດວານນີ້ ຫ່າງຈາກເກາະ Corfu ໄປທາງທິດຕາເວັນຕົກສຽງເໜືອປະມານ 80 ຫລັກກີໂລແມັດ ໜ່ວຍຍາມຝັ່ງອີຕາລີ ກ່າວວ່າ ມີຢ່າງໜ້ອຍຄົນໜຶ່ງ ເສຍຊີວິດ ພວກຊ່ອຍກູ້ໄພ ໄດ້ຈອດເຮືອລາກລຳໜຶ່ງ ຕິດໄວ້ກັບເຮືອຂ້າມຟາກ ເພື່ອຊ່ອຍໃຫ້ເຮືອ ຢູ່ໃນສະພາບທຸ່ນທ່ຽງ ຫຼັງຈາກມັນເລີ້ມຫງ່ຽງໄປທາງຂ້າງນຶ່ງ ຊຶ່ງຈະເຮັດໃຫ້ເຮືອຕົກຢູ່ໃນອັນຕະລາຍທີ່ຈະຈົມລົງນ້ຳໄດ້ນັ້ນ ອຸນຫະພູມຂອງອາກາດທີ່ໜາວເຢັນ ລົມພັດແຮງແລະຄື້ນຟອງສູງ ໄດ້ເຮັດໃຫ້ການຊ່ອຍ ກູ້ໄພປະສົບກັບຄວາມຫຍຸ້ງຍາກ ພວກເຮືອບິນເຮລີຄອບເຕີຂອງອີຕາລີ ສາມາດຊ່ອຍພວກຜູ້ຄົນຫຼາຍຄົນອອກຈາກເຮືອໄດ້ ບັນດາເຈົ້າໜ້າທີ່ກ່າວວ່າ ເຮືອຂ້າມຟາກລຳນີ້ໄດ້ຮັບການກວດກາເບິ່ງ ຄວາມປອດໄພ ເມື່ອວັນທີ 19 ທັນວາ ຜ່ານມານີ້ທີ່ເມືອງ Patras ແລະໄດ້ມີການກວດແກ້ບັນຫາເລັກ ນ້ອຍ ຮວມທັງບັນຫານຳປະຕູທາງອອກ ເວລາເກີດໄຟໄໝ້